Unelma (Pakarinen)
Lauleleisi laine lauluansa,
 Tuuli virren vienon virittäis,
 Kukat täyttäis ilman tuoksullansa,
 Ruohikossa sirkka sirittäis.

 Yksin istuisin mä rantamalla –
 Yksin istuisin ja itkisin;
 Kyynelvirta vuotais tulvimalla,
 Tulvis kuumin kaihokyynelin.

 Istuisin näin yksin koivun alla,
 Kunnes aamu armas valkeneis;
 Heräis luonto kuten loihtimalla,
 Öiset haamut synkät pakeneis.

 Lakkais kyynelvirta tulvimasta,
 Rinta rauhan, levon lauhan sais;
 Inehmoinen, valju valvonnasta,
 Sammalvuotehelle uinahtais.

 Laine lauluansa lauleleisi
 Unelmille lapsen nukkuneen –
 Tuuli hiljallensa hiveleisi
 Otsaa unelmihin uupuneen!

8-8 1900.